text: Is i sommervarmen glæder indlagte børn
  06 juni 2014 kl. 09.15
  Firmaet Hjem-Is, som nu har hovedsæde i Aabenraa, har indgået en aftale med Danske Hospitalsklovne. Hver gang, der sælges en kasse Magic Mix, går fem kroner til de 30 hospitalsklovne på danske børneafdelinger.
  - Nu kan man glæde sine egne børn med en is og samtidig være med til at drysse lidt magi ud over landet børneafdelinger her i sommervarmen, siger Kenneth Øhrberg fra Danske Hospitalsklovne.
  Hjem-Is har efter fusionen med Viking-Is over 100 biler der kører rundt i danske veje. Marketingschef Lotte Larsen fra Hjem-Is konstaterer, at mange børn har lært at sætte pris på den velkendte klokke.
  - Men nu kan vi også støtte de børn, som er så uheldige at være syge og indlagte hen over sommeren, siger hun.
  Foreningen Danske Hospitalsklovne har ca. 30 klovne, som hver uge besøger børn på børneafdelinger over hele landet.
  